

**ระเบียบคณะกรรมการบริหารกองทุนน้ำมันเชื้อเพลิง**

**ว่าด้วยการบริหารกองทุนน้ำมันเชื้อเพลิง พ.ศ. 2563**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรกำหนดหลักเกณฑ์และวิธีการบริหาร และหลักเกณฑ์การจ่ายเงิน  
และการเก็บรักษาเงินกองทุนน้ำมันเชื้อเพลิง ตามพระราชบัญญัติกองทุนน้ำมันเชื้อเพลิง พ.ศ. ๒๕๖๒

อาศัยอำนาจตามความในมาตรา ๑๔ (๓) (๗) (๑๐) และ (๑๑) แห่งพระราชบัญญัติกองทุนน้ำมันเชื้อเพลิง พ.ศ. ๒๕๖๒ คณะกรรมการบริหารกองทุนน้ำมันเชื้อเพลิงโดยความเห็นชอบของกระทรวงการคลัง จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการบริหารกองทุนน้ำมันเชื้อเพลิงว่าด้วยการบริหารกองทุนน้ำมันเชื้อเพลิง พ.ศ. 2563”

ข้อ ๒ ระเบียบนี้ให้มีผลใช้บังคับตั้งแต่วันถัดจากวันที่ประกาศเป็นต้นไป

ข้อ ๓ ในระเบียบนี้

“พระราชบัญญัติ” หมายความว่า พระราชบัญญัติกองทุนน้ำมันเชื้อเพลิง พ.ศ. ๒๕๖๒

“กองทุน” หมายความว่า กองทุนน้ำมันเชื้อเพลิง

“สำนักงาน” หมายความว่า สำนักงานกองทุนน้ำมันเชื้อเพลิง

“คณะกรรมการ” หมายความว่า คณะกรรมการบริหารกองทุนน้ำมันเชื้อเพลิง

“ผู้อำนวยการ” หมายความว่า ผู้อำนวยการสำนักงานกองทุนน้ำมันเชื้อเพลิง

ข้อ ๔ ให้ประธานกรรมการบริหารกองทุนน้ำมันเชื้อเพลิงเป็นผู้รักษาการตามระเบียบนี้

กรณีที่มีปัญหาในการปฏิบัติตามระเบียบนี้ ให้คณะกรรมการเป็นผู้มีอำนาจวินิจฉัย และคำวินิจฉัยของคณะกรรมการถือเป็นที่สิ้นสุด

**หมวด ๑**

**การบริหารกองทุน**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข้อ ๕ ให้สำนักงานจัดทำโครงสร้างและอัตรากำลัง โดยคำนึงถึงลักษณะการดำเนินงาน ฐานะการเงิน และมีการใช้ทรัพยากรบุคคลอย่างคุ้มค่า เพื่อให้สามารถดำเนินภารกิจได้ตามวัตถุประสงค์  
ของกองทุน

ข้อ ๖ การกำหนดโครงสร้างการบริหารเพื่อรองรับการปฏิบัติงานด้านต่าง ๆ อย่างน้อย  
ต้องประกอบด้วย กลุ่ม งาน หรือส่วนงานที่เรียกชื่อเป็นอย่างอื่น และมีการกำหนดหน้าที่ความรับผิดชอบ  
ไว้อย่างชัดเจน

ข้อ ๗ การกำหนดมาตรฐานกำหนดตำแหน่งของบุคลากรอย่างน้อยต้องประกอบด้วย   
ชื่อตำแหน่ง หน้าที่ความรับผิดชอบหรือลักษณะงานที่ต้องปฏิบัติ คุณสมบัติเฉพาะตำแหน่ง รวมทั้งการกำหนดกรอบอัตรากำลัง เงินเดือน ค่าจ้าง ค่าตอบแทน สิทธิประโยชน์หรือสวัสดิการต่าง ๆ

ข้อ ๘ การดำเนินการตามข้อ ๖ และข้อ ๗ ให้เสนอคณะกรรมการพิจารณาอนุมัติโดยความเห็นชอบของกระทรวงการคลัง

**หมวด ๒**

**การบริหารจัดการเงินและทรัพย์สิน**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ส่วนที่ ๑**

**การรับเงินและการเก็บรักษาเงินกองทุน**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข้อ 9 การรับเงินกองทุน ให้รับผ่านระบบอิเล็กทรอนิกส์ เว้นแต่กรณีที่มีเหตุขัดข้อง  
หรือมีความจำเป็นเร่งด่วนซึ่งไม่สามารถดำเนินการผ่านระบบอิเล็กทรอนิกส์ได้ ให้รับเป็นเงินสดหรือเช็ค   
หรือโดยวิธีการอื่นที่คณะกรรมการกำหนด

ข้อ ๑๐ ในการรับเงิน ให้สำนักงานออกใบเสร็จรับเงิน หรือพิมพ์รายงานซึ่งเป็นหลักฐาน  
การรับเงินจากระบบอิเล็กทรอนิกส์

ข้อ ๑๑ ให้สำนักงานเปิดบัญชีเงินฝากไว้ที่กรมบัญชีกลาง กระทรวงการคลัง ในชื่อบัญชี “กองทุนน้ำมันเชื้อเพลิง” เพื่อรับ - จ่ายเงินกองทุน

ข้อ 12 เพื่อความคล่องตัวในการปฏิบัติงาน ให้สำนักงานสามารถเปิดบัญชีเงินฝากไว้ที่ธนาคารที่เป็นรัฐวิสาหกิจ ธนาคารที่เป็นสถาบันการเงินเฉพาะกิจของรัฐ หรือธนาคารพาณิชย์ตามที่คณะกรรมการกำหนดดังนี้

(๑) บัญชี “กองทุนน้ำมันเชื้อเพลิง (กระทรวงพลังงาน)” เพื่อการรับเงินและเงินเพิ่มที่ส่งเข้ากองทุนตามมาตรา ๒๗ มาตรา ๓๒ และมาตรา ๓๔ แห่งพระราชบัญญัติ และเงินกู้ตามมาตรา ๒๖ แห่งพระราชบัญญัติ และห้ามมิให้นำเงินไปใช้จ่ายก่อนส่งเข้าบัญชีเงินฝากคลังของกองทุนตามข้อ ๑๑

(๒) บัญชี “กองทุนน้ำมันเชื้อเพลิง (ค่าใช้จ่ายกองทุน)” เพื่อการรับเงินอื่น และการจ่ายเงินตามวัตถุประสงค์ของกองทุน ภายในวงเงินที่คณะกรรมการกำหนดโดยความเห็นชอบของกระทรวงการคลัง

ทุกสิ้นเดือนให้สำนักงานนำเงินที่อยู่ในบัญชีเงินฝากธนาคารตามข้อ ๑๒ (๑) และเงินที่อยู่ในบัญชีเงินฝากธนาคารตามข้อ ๑๒ (๒) เฉพาะส่วนที่เกินวงเงินที่กำหนดข้างต้น ส่งเข้าบัญชีเงินฝากคลังของกองทุนตามข้อ ๑๑

ข้อ ๑๓ ให้สำนักงานเก็บเงินสดสำรองจ่ายเพื่อใช้ในการบริหารงานกองทุนได้ในวงเงินไม่เกินห้าหมื่นบาทถ้วน

**ส่วนที่ ๒**

**การจ่ายเงิน**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข้อ 14 เงินของกองทุนให้ใช้จ่ายเพื่อกิจการดังต่อไปนี้

(๑) เงินชดเชยตามมาตรา 29 แห่งพระราชบัญญัติ เพื่อรักษาเสถียรภาพระดับราคาน้ำมันเชื้อเพลิงตามแผนวิกฤตการณ์ด้านน้ำมันเชื้อเพลิงที่คณะกรรมการประกาศกำหนดโดยความเห็นชอบ  
ของคณะรัฐมนตรี

(2) เงินชดเชยตามมาตรา 55 แห่งพระราชบัญญัติ ให้เป็นไปตามประกาศกำหนดหลักเกณฑ์ วิธีการ เงื่อนไข และมาตรการเพื่อลดการจ่ายเงินชดเชย ที่คณะกรรมการประกาศกำหนดโดยความเห็นชอบของคณะรัฐมนตรี

(3) เงินคืนจากกองทุนตามที่กำหนดในพระราชบัญญัติ

(4) ค่าใช้จ่ายในการดำเนินงานกองทุนหรือการบริหารกองทุน ให้เป็นไปตามกฎหมาย ระเบียบ ข้อบังคับ หรือคำสั่งของทางราชการ

(5) ค่าใช้จ่ายในกิจการอื่นที่เกี่ยวกับหรือเกี่ยวเนื่องกับการจัดการกิจการของกองทุน ให้เป็นไปตามหลักเกณฑ์ วิธีการ และเงื่อนไขที่คณะกรรมการประกาศกำหนด

ข้อ 15 ให้สำนักงานจัดทำแผนการดำเนินงานของกองทุนในแต่ละปีงบประมาณดังนี้

(1) รายจ่ายเงินชดเชยตามมาตรา 29 และมาตรา ๕๕ แห่งพระราชบัญญัติ และเงินคืนจากกองทุน ตามที่คณะกรรมการประกาศกำหนด

(2) รายจ่ายตามประมาณการรายจ่ายประจำปีของกองทุนเพื่อเป็นค่าใช้จ่ายตามข้อ ๑๔ (4) และ (5) ให้เสนอคณะกรรมการพิจารณาอนุมัติอย่างน้อยหกสิบวันก่อนวันเริ่มต้นปีงบประมาณของทุกปี   
และส่งให้กระทรวงการคลังเพื่อพิจารณาอนุมัติก่อนการใช้จ่ายเงินอย่างน้อยสามสิบวันก่อนวันเริ่มต้นปีงบประมาณของทุกปี

การปรับปรุงหรือแก้ไขประมาณการรายจ่ายประจำปีที่ได้รับอนุมัติตาม (๒) ต้องได้รับ  
ความเห็นชอบจากคณะกรรมการ และต้องส่งให้กระทรวงการคลังเพื่อพิจารณาอนุมัติ

ข้อ ๑๖ ให้ผู้อำนวยการหรือผู้ที่ผู้อำนวยการมอบหมายเป็นผู้มีอำนาจอนุมัติการจ่ายเงินกองทุน

การเบิกจ่ายหรือการก่อหนี้ผูกพันต้องดำเนินการให้เป็นไปตามแผนการดำเนินงานของกองทุนตามข้อ ๑๕

ข้อ 17 การจ่ายเงินกองทุน ให้จ่ายผ่านระบบอิเล็กทรอนิกส์ เว้นแต่กรณีที่มีเหตุขัดข้อง  
หรือมีความจำเป็นเร่งด่วนซึ่งไม่สามารถดำเนินการผ่านระบบอิเล็กทรอนิกส์ได้ ให้จ่ายเป็นเงินสดหรือเช็ค   
หรือโดยวิธีการอื่นที่คณะกรรมการกำหนด

การสั่งจ่ายเงินกองทุนผ่านระบบอิเล็กทรอนิกส์ หรือการถอนเงิน หรือการสั่งจ่ายเช็ค  
ตามวรรคหนึ่ง ให้ผู้อำนวยการหรือผู้ที่ผู้อำนวยการมอบหมาย และผู้อำนวยการสำนักที่รับผิดชอบดูแลงาน  
ด้านกองคลังหรือเจ้าหน้าที่สำนักงานที่ผู้อำนวยการมอบหมาย เป็นผู้ลงลายมือชื่อร่วมกันสองคน

ข้อ 1๘ วิธีปฏิบัติเกี่ยวกับการเงินและทรัพย์สินที่มิได้กำหนดไว้ในระเบียบนี้ ให้ถือปฏิบัติ  
ตามกฎหมาย ระเบียบ ข้อบังคับ หรือคำสั่งของทางราชการว่าด้วยการนั้นโดยอนุโลม

ในกรณีที่มีความจำเป็นต้องปฏิบัตินอกเหนือจากที่กำหนดไว้ในระเบียบนี้ ให้เป็นไป  
ตามหลักเกณฑ์ที่คณะกรรมการกำหนดโดยความเห็นชอบของกระทรวงการคลัง

**ส่วนที่ ๓**

**การจัดหาผลประโยชน์**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข้อ ๑๙ คณะกรรมการโดยความเห็นชอบของกระทรวงการคลัง อาจนำเงินกองทุนไปจัดหาผลประโยชน์ได้ โดยการฝากไว้กับธนาคารที่เป็นรัฐวิสาหกิจ ธนาคารที่เป็นสถาบันการเงินเฉพาะกิจของรัฐ   
หรือธนาคารพาณิชย์

**ส่วนที่ ๔**

**การพัสดุ การบัญชี และการตรวจสอบ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ข้อ ๒๐ การจัดซื้อจัดจ้างและการบริหารพัสดุ ให้ถือปฏิบัติตามกฎหมายและระเบียบว่าด้วยการจัดซื้อจัดจ้างและการบริหารพัสดุภาครัฐ

ข้อ ๒๑ ให้สำนักงานจัดทำบัญชีและรายงานการเงินตามมาตรฐานการบัญชีภาครัฐ  
และนโยบายการบัญชีภาครัฐ รวมทั้งให้จัดทำและส่งข้อมูลทางการเงิน และข้อมูลอื่น ๆ ที่เกี่ยวกับการดำเนินงานของกองทุนตามหลักเกณฑ์และวิธีการที่กรมบัญชีกลางกำหนด

ข้อ 22 ให้สำนักงานเสนอรายงานการเงินของกองทุนต่อคณะกรรมการเพื่อพิจารณา  
ให้ความเห็นชอบภายในหกสิบวันนับแต่วันสิ้นปีงบประมาณของทุกปี และส่งให้สำนักงานการตรวจเงินแผ่นดินเพื่อทำการตรวจสอบและรับรอง และเมื่อรายงานการเงินได้รับการตรวจสอบและรับรองแล้ว ให้ส่งกระทรวงการคลังภายในสามสิบวันนับแต่วันที่ได้รับรายงานจากสำนักงานการตรวจเงินแผ่นดิน

ข้อ ๒๓ ให้สำนักงานจัดให้มีระบบการตรวจสอบภายในเพื่อตรวจสอบการดำเนินงานต่าง ๆ ของกองทุนตามมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ รวมทั้งจัดทำ  
กฎบัตรว่าด้วยการตรวจสอบภายในของกองทุน ซึ่งอย่างน้อยต้องประกอบด้วยวัตถุประสงค์ อำนาจหน้าที่ ความรับผิดชอบ การรายงาน และมาตรฐานคุณธรรมและจริยธรรมในการปฏิบัติงานตรวจสอบภายใน ตลอดจนขอบเขตการปฏิบัติงานของผู้ตรวจสอบภายใน ทั้งนี้ ต้องกำหนดให้สอดคล้องกับกฎ ระเบียบของทางราชการ  
ที่เกี่ยวข้อง เสนอคณะกรรมการเพื่อพิจารณาให้ความเห็นชอบ

ประกาศ ณ วันที่ 21 เมษายน พ.ศ. 2563

(นายสนธิรัตน์ สนธิจิรวงศ์)

รัฐมนตรีว่าการกระทรวงพลังงาน

ประธานกรรมการบริหารกองทุนน้ำมันเชื้อเพลิง

ร่าง ……………………

พิมพ์ ……………………

ทาน ……………………